पांच साल तक निगरानी; इजाजत के बाद ही पत्नी से बना सकते हैं संबंध
Delhi ISKCON Temple - How To Take Diksha And Become A Disciple Of Guru (Spiritual Master) In Iskcon Temple. साउथ दिल्ली का पॉश इलाका ईस्ट ऑफ कैलाश। पंथ सीरीज के लिए कहानी की तलाश आज मुझे इस्कॉन टेंपल लेकर आई है। मंदिर के गेट पर हाई सिक्योरिटी चैकिंग से गुजरना पड़ता है
साउथ दिल्ली का पॉश इलाका ईस्ट ऑफ कैलाश। पंथ सीरीज के लिए कहानी की तलाश आज मुझे इस्कॉन टेंपल लेकर आई है। मंदिर के गेट पर हाई सिक्योरिटी चेकिंग से गुजरना पड़ता है।
मैं भी मंदिर में प्रवेश करने की लाइन में लग जाती हूं। मैंने सिर पर दुपट्‌टा नहीं लिया था। बैग चैकिंग के बाद मुझे वहां रखी एक टोकरी में से एक दुपट्‌टा लेकर सिर ढंकने के लिए कहा गया।
मलमल का दुपट्‌टा सिर पर लिए मैं इस्कॉन टेंपल के कैंपस में दाखिल होती हूं। अंदर आते ही सामने नजर पड़ती है गोविंदा रेस्त्रां पर।
मैं रेस्त्रां को अंदर से देखना चाहती थी। इसलिए सोचा एक कप चाय पीकर मंदिर जाना चाहिए।
रेस्त्रां के अंदर एक हाई प्रोफाइल निजी पार्टी चल रही थी। एक छोटा सा मंच बना था। वहां से हरे कृष्णा, हरे कृष्णा के बोल सुनाई दे रहे थे। इस बोल पर एक परिवार झूम-झूमकर नाच रहा था।
मैंने पास में बैठी एक महिला से बातचीत शुरू की। उनका नाम ममता शारदा है। उन्हें हिंदी नहीं आती।
ममता कहती हैं, ‘मेरी पैदाइश इंग्लैंड के वॉल्वरहैम्प्टन सिटी में हुई है। यहां जितने लोग इस समय दिख रहे हैं सब इंग्लैंड से हैं। मेरी भतीजी की शादी के लिए पूरा परिवार इंग्लैंड से दिल्ली इस्कॉन आया है।’
ममता की बात सुनने के बाद मेरी नजरें दुल्हन को तलाशने लगती हैं। मुड़कर देखा तो अपने पीछे ही दुल्हन बैठी दिखी। नाम है- पूजा, जो पेशे से लंदन में एक फार्मासिस्ट हैं।
मैंने सवाल किया- वहां भी तो शादी हो सकती थी, पूरा परिवार भारत क्यों आया?
ममता जवाब देती हैं- ‘हां, लेकिन पूरा परिवार इसी बहाने भारत आ गया। यह श्री कृष्ण की कृपा ही है।’
ममता आगे बताती हैं, ‘1960 में मेरे पिता भारत से इंग्लैंड चले गए थे। वहां रहने के बावजूद घर में इस बात को सख्ती से लागू किया गया कि बच्चे सनातन धर्म के रीति-रिवाज न भूलें।
इंग्लैंड के इस्कॉन मंदिर में बहुत तरह की एक्टिविटी हुआ करती थीं। मैं बचपन से ही परिवार के लोगों के साथ हफ्ते में एक दिन इस्कॉन जाती थी।
सब वहां सेवा करते, कृष्ण नाम जपते, नाचते और झूमते थे। इसी ने हमारे परिवार को जोड़े रखा।’
ममता बातों के बीच में दो-चार बार ‘हरे कृष्णा, हरे कृष्णा’ बोलती है। फिर मेरी तरफ देखकर कहती हैं- ‘हरि नाम जपने और हरे कृष्णा के धुन पर नाचने से आप सीधे प्रभु से जुड़ जाते हैं। आप दोनों के बीच में कोई चैनल नहीं रह जाता है। आप भी इसे आजमाकर कभी देखिएगा।’
खैर मैंने वहां चाय पी और बाहर आकर मंदिर की तरफ चल दी।
कुछ सीढ़ियां चढ़ने के बाद गरुड़ भगवान की मूर्ति के सामने मंदिर का द्वार नजर आया। मंदिर की दीवारों पर और छत पर कृष्ण की राधा के साथ प्रेम लीला की पेंटिंग्स हैं।
अंदर एसी चलने से बेहद ठंडा माहौल है। महिलाएं गेंदे, चमेली और गुलाब के फूलों की माला पिरो रही हैं।
भक्त प्रसाद लेने के लिए कतार में खड़े हैं। बीच-बीच में नाचने भी लग जाते हैं।
मैं दर्शन के लिए आगे बढ़ती हूं। हल्की गुलाबी सितारों वाले कपड़ों में कृष्ण-राधा की मूर्तियां हैं। अगल-बगल में राधा की दो परम सखियां ललिता और विशाखा भी हैं।
इस दौरान मेरी नजर प्रसाद पर पड़ी। यहां चढ़ाए जाने वाला प्रसाद दूसरे मंदिरों से अलग है। पेड़ा, पेठा, लड्‌डू जैसी मिठाईयों के साथ-साथ यहां केक भी चढ़ाया जाता है। इसकी वजह मैं जानना चाहती थी।
इस पर चंडीगढ़ इस्कॉन टेंपल के प्रेसिडेंट नामप्रेमदास बताते हैं, ‘भगवान कृष्ण को आपके-हमारे तरह एक व्यक्ति के तौर पर माना गया है। इसलिए उनके साथ भी एक इंसान की तरह व्यवहार होता है। आप और मैं जो खाते-पीते हैं, वो भगवान को भी दिया जाता है। मांसाहार और लहसुन-प्याज को छोड़कर।
यहीं नहीं भगवान को बाकायदा सुबह उठाया जाता है, भोग लगाया जाता है। दोपहर का भोग, शाम का भोग भी उन्हें लगता है। रात में उनके सोने की पूरी व्यवस्था की जाती है।
मैंने पूछा-एक दिन में कितनी बार भोग लगता है?
नामप्रेमदास कहते हैं, ‘एक दिन में छह दफा भोग लगाया जाता है। भोग मंदिर परिसर में ही बनता है। सुबह मंगला आरती के बाद का भोग खास होता है, जिसमें कई तरह की मिठाइयां और केक होते हैं।’
मुझे यह भी बताया गया कि श्रृंगार आरती के बाद गुरु पूजा होती है, भागवत कथा, धूप आरती, राजभोग आरती होती है। दोपहर एक बजे मंदिर का पट बंद हो जाता है।
शाम 4.15 बजे उत्थान आरती होती है, फिर संध्या आरती, फिर भागवत कथा। सोने के पहले शयन आरती की जाती है इसके बाद रात में 9 बजे मंदिर का द्वार आमजन के लिए बंद हो जाता है।
मैं मंदिर में पीले, सफेद और गेरुआ वस्त्रों में आचार्य को देख रही हूं। नंदन दास बताते हैं कि इस्कॉन में ब्रह्मचर्य का पालन करने वाले गेरुआ पहनते हैं।
जो अंडर ट्रेनिंग होते हैं वह पीले वस्त्रों में होते हैं। जो सफेद कपड़ों में हैं वह गृहस्थ होते हैं। इस्कॉन में चारों आश्रमों का पालन किया जाता है।
हालांकि, ब्रह्मचर्य का पालन करना सबसे ज्यादा मुश्किल है। उन्हें सुबह 3.30 बजे उठना पड़ता है। फिर नहाने के बाद तिलक लगाकर वो मंगला आरती करते हैं।
हरे कृष्णा, हरे कृष्णा, कृष्णा-कृष्णा हरे हरे, हरे राम, हरे राम, राम राम हरे राम का जप इसके बाद उन्हें करना पड़ता हैं। अंत में वो गुरुपूजा करते हैं। वो सिर्फ सात्विक भोजन करते हैं।
ब्रह्मचारियों का काम डोनेशन लाना और प्रचार करना होता है। इस बात का अनुभव मुझे भी हुआ। जब मैं इस्कॉन स्टोरी करने के लिए पहुंची तो मुझे जानकारी देने से ज्यादा इस बात को मनवाने में जोर दिया गया कि मैं हरे कृष्णा जाप करूं।
मुझे गीता दी गई, जिसे मैंने स्वीकार कर लिया। जाप करने वाली माला और बीड थैली भी मुझे दी जा रही थी, जिसे लेने से मैंने मना कर दिया।
बार-बार एक सवाल के जवाब के बाद मुझे इस्कॉन का फॉलोअर बनने के फायदे गिनाए जा रहे थे।
गृहस्थ के लिए इस्कॉन से जुड़ना कितना कठिन है? मेरा अगला सवाल यह था।
जवाब मिला- जो लोग घर पर रहते हैं वो भी जाप करते हैं। वह घर में बने भोजन में से सबसे पहले भोग भगवान कृष्ण को लगाते हैं। दस मिनट तक उस भोग को मंदिर में रखकर प्रार्थना करते हैं। फिर उस भोग को घर की रसोई में रखे खाने में मिक्स कर देते हैं।
इस प्रकार से सारा खाना प्रसाद बन जाता है। एक और बात मुझे बताई गई कि इस्कॉन में प्रसाद ही खाया जाता है, भोग सिर्फ भगवान को चढ़ता है। इस्कॉन में ऐसा कहा जाता है कि भोग खाना पाप है।
मेरी मुलाकात कोमल से होती है। वो अपने भाई के साथ यहां आई हैं। बताती हैं, ‘मैं एक अकाउंटेंट हूं। कुछ दिनों से एंग्जाइटी और डिप्रेशन से जूझ रही थी। इसके बाद इस्कॉन से जुड़ी, यहां आने के बाद बहुत फायदा हुआ है। यहां इन समस्याओं को हैंडल करने के लिए कई तरह के शॉर्ट टर्म कोर्स करवाए जाते हैं।
कोमल को दुख है कि अभी दीक्षा लेने के लिए उन्हें काफी लंबा रास्ता तय करना है। कई साल का इंतजार है तब कहीं जाकर वह दीक्षा पा सकेंगी, लेकिन वह नियमित रूप से जप कर रही हैं और इस्कॉन टेंपल आ रही हैं। उनकी देखादेखी उनका भाई भी यहां आने लगा।
मैंने प्रभु नंदन दास से पूछा कि दीक्षा लेना कितना मुश्किल है?
नंदन दास बताते हैं कि इस्कॉन का फॉलोअर बनना इतना आसान नहीं है। इसके लिए पांच साल का कठिन तप करना होता है। तप, शौच, दया और सत्य इन चार नियमों का पालन करना होता है। इन्हीं ही इस्कॉन का स्तंभ माना गया है।
इसके तहत उन्हें तामसिक भोजन त्यागना होगा। उन्हें प्याज, लहसुन, मांस नहीं खाना होगा।
किसी भी तरह का नशा नहीं करना। इसका मतलब शराब के साथ कॉफी, तंबाकू, बीड़ी, सिगरेट छोड़ना होता है।
अनैतिक आचरण से दूर रहना होगा। इसके तहत जुआ, पब नहीं जा सकते।
अवैध संबंध की मनाही है। वेश्यालय नहीं जा सकते। यहां तक कि पत्नी की मर्जी के बिना उससे सेक्स भी नहीं कर सकते हैं।
हरे कृष्णा, हरे कृष्णा, कृष्णा-कृष्णा हरे हरे, हरे राम हरे राम राम राम हरे हरे का दिन में 16 बार जाप पहले पांच साल तक तो नीम की माला से किया जाता है। दीक्षा के बाद तुलसी की माला दी जाती है।
इन पांच सालों में दीक्षा के लिए नियम का पालन करने वाले पर नजर रखी जाती है। जब नियम फॉलो करते हुए पांच साल हो जाते हैं और सब कुछ सही रहता है तो एक लिखित परीक्षा होती है।
उसके लिए एक दिन की क्लास भी दी जाती है। लिखित परीक्षा पास करने के बाद दो दफा इंटरव्यू होता है।
पहली बार इंटरव्यू आचार्य लेते हैं और दूसरी दफा मुख्य आचार्य लेते हैं।
सब कुछ क्लियर करने के बाद एक यज्ञ में लगभग 200 से 300 लोगों को एक साथ दीक्षा दी जाती है।
दीक्षा में तब मंत्र और तुलसी की माला दी जाती है।
इतना लंबा प्रोसेस दीक्षा लेने का मैंने पहली बार सुना था।
खैर, यह सब जानने के बाद मैं वैदिक सफारी के लिए निकल पड़ी। वैदिक सफारी का 150 रुपए का टिकट है। इसके लिए एक ऑडिटोरियम में जाना है।
जहां दुनिया का एक बहुत बड़ा अजूबा है। यहां विश्व की सबसे बड़ी श्रीद्भगवद्गीता है। इसे इटली से तैयार करवाया गया है, जिसका खर्च तीन करोड़ रुपए आया है।
इस श्रीद्भगवद्गीता को एक हाएड्रोलिक स्टैंड पर रखा गया है। जिसके पीछे का हिस्सा मेटल का है। इसके पन्ने पलटने के लिए चार लोगों को लगना पड़ता है। इसे देखने के बाद यहां एक लाइट एंड साउंड शो के लिए हमें ले जाया गया।
एक दरवाजे के अंदर लंबा-लंबा गलियारा है। घुप अंधेरा, हाथ को हाथ नहीं दिखाई दे रहा है। अचानक से सामने सूरज उगता दिखाई दे रहा है, उसकी रोशनी में महाभारत के मैदान में कृष्ण रथ पर सवार हैं। अपने पैरों के पास हाथ जोड़े अर्जुन को गीता का उपदेश दे रहे हैं।
गूंजती खनकती, कद्दावर आवाज में छोटी-छोटी लाइनों के कहानीनुमा संवादों के जरिए भागवत गीता का खूबसूरती से सार समझाया गया।
यहां से आगे चलते हैं तो मानव जीवन का लक्ष्य, सही गलत, धर्म-अधर्म आदि। खूबसूरत शिल्प, सटीक संवाद और कहानी कहती मूर्तियों का कोलाज आपको कुछ पल के लिए सुन्न कर देता है।
लगने लगता है कि आप जिंदा तो हैं, लेकिन किसी और रहस्य भरे टापू पर हैं। लाइट एंड साउंड शो देखने के बाद गर्मागर्म खिचड़ी का प्रसाद लेकर मैं बाहर आ जाती हूं।
कॉर्पोरेट की तरह काम करता है इस्कॉन
दुनियाभर में इस्कॉन के 200 मंदिर हैं। भारत में इस्कॉन का हेडक्वार्टर मुंबई में है। वहीं पश्चिम बंगाल में इसका इंटरनेशनल हेडक्वार्टर है।
इस्कॉन एक चैरिटेबल ट्रस्ट के तौर पर रजिस्टर्ड है। इसके मैनेजमेंट को एक गवर्निंग बॉडी चलाती है, जिसे ‘गवर्निंग बॉडी कमिश्नर’ कहते हैं। इसमें एक जोनल हेड होता है। उसके तहत तीन से चार राज्य आते हैं। टेंपल प्रेसिडेंट और वाइस प्रेसिडेंट ही मुख्य होते हैं। बाकी विभागों के लिए हेड ऑफ डिपार्टमेंट होते हैं।
लाइफटाइम मेंबरशिप की फीस 35,500 रुपए
मंदिर में जगह-जगह पर डोनेशन के बोर्ड लगे हैं। कांस्य सेवा के 500 से 1500 रुपए, ताम्र सेवा के 3,000, रजत सेवा के 5,000, स्वर्ण सेवा के 75,000, प्लैटिनम सेवा के 20,000 रुपए दान में दे सकते हैं। अगर कोई व्यक्ति इस्कॉन की लाइफ मेंबरशिप लेना चाहता है तो उसे इसके लिए 35,500 रुपए चुकाने होते हैं।
गीता कोर्स करने के रुपए, गो सेवा के रुपए, अलग अलग पूजा की थालियों के 500 से 2100 रुपए, मानव जीवन का लक्ष्य, अच्छे लोग पीड़ा क्यों झेलते हैं, एंग्जाइटी, डिप्रेशन, मृत्यु के बाद, हमारी मुश्किलें आदि जैसे कोर्स करने के लिए क्यूआरकोड लगे हुए हैं ताकि इन कोर्स को किया जा सके।
